(8)

Sa tuairim chéanna, dhearbhaigh an Coiste Polaitiúil agus Slándála an tuairim arna comhaontú d’aon toil ag comhaltaí thionscadal “Soghluaisteacht Mhíleata” PESCO go gcomhlíonann Ceanada na coinníollacha ginearálta a leagtar amach in Airteagal 3 de Chinneadh (CBES) 2020/1639, mar a leanas: — Comhlíonann Ceanada na coinníollacha a leagtar amach in Airteagal 3(a), ina gceanglaítear: déanann sé a chuid féin de na luachanna ar a bhfuil an tAontas fothaithe, mar a leagtar síos iad in Airteagal 2 den Chonradh, agus de na prionsabail dá dtagraítear in Airteagal 21(1) den Chonradh, chomh maith le cuspóirí an Chomhbheartais Eachtraigh agus Slándála (CBES) i bpointí (a), (b), (c) agus (h) d’Airteagal 21(2) den Chonradh; ní sháraíonn sé leasanna slándála agus cosanta an Aontais agus a Bhallstát, lena n-áirítear urraim do phrionsabal an dea-chaidrimh chomharsanúil leis na Ballstáit, agus tá idirphlé polaitiúil ar siúl aige leis an Aontas, lenar cheart gnéithe slándála agus cosanta a chumhdach freisin agus páirt á glacadh aige i dtionscadal “Soghluaisteacht Mhíleata” PESCO; — a mhéid a bhaineann leis an gcoinníoll a leagtar amach in Airteagal 3(b) i ndáil le breisluach substaintiúil Cheanada i dtaca le tionscadal “Soghluaisteacht Mhíleata” PESCO, tugtar achoimre mhionsonraithe san fhógra ar rannchuidiú Cheanada, lena n-áirítear maidir le raon feidhme, foirm agus méid a rannpháirtíochta sa tionscadal sin, lena dtugtar bunús le comhlíonadh an choinníll sin; — a mhéid a bhaineann leis an gcoinníoll a leagtar amach in Airteagal 3(c), rannchuideoidh rannpháirtíocht Cheanada i dtionscadal “Soghluaisteacht Mhíleata” PESCO leis an gComhbheartas Slándála agus Cosanta (CBSC) agus le leibhéal uaillmhéine an Aontais a neartú, lena n-áirítear chun tacú le misin agus oibríochtaí CBSC, mar a shainítear freisin san fhógra; — a mhéid a bhaineann leis an gcoinníoll a leagtar amach in Airteagal 3(d), ní thugann tionscadal “Soghluaisteacht Mhíleata” PESCO aghaidh ar sholáthar armála, taighde agus forbairt cumais, ná ar úsáid agus onnmhairiú arm, ná cumas agus teicneolaíochta. Ní dhéantar aon chumas ná teicneolaíocht a fhorbairt leis an tionscadal. Dá bhrí sin, le rannpháirtíocht Cheanada sa tionscadal, ní bheidh aon spleáchais ar Cheanada ná ní fhorchuirfidh Ceanada aon srianta i gcoinne aon Bhallstáit; — ina theannta sin, comhlíontar an chomhsheasmhacht a cheanglaítear, a leagtar amach in Airteagal 3(e), idir rannpháirtíocht Cheanada agus na gealltanais ábhartha is ceangailtí de chuid PESCO, lena n-áirítear freisin in-imscarthacht agus idir-inoibritheacht fórsaí a bhfuil an tionscadal seo ag cuidiú lena gcomhlíonadh, mar a shonraítear san Iarscríbhinn a ghabhann le Cinneadh (CBES) 2017/2315, de réir mar a mhionshonraítear tuilleadh san fhógra. Ós rud é nach tionscadal atá dírithe ar chumas é tionscadal “Soghluaisteacht Mhíleata” PESCO, níl feidhm sa chomhthéacs seo ag an gcoinníoll maidir le rannchuidiú rannpháirtíocht Cheanada le comhlíonadh na dtosaíochtaí a eascraíonn as an bPlean Forbraíochta um Chumas agus as an Athbhreithniú Comhordaithe Bliantúil ar Chosaint ná ag an gcoinníoll go mbeidh tionchar dearfach aige ar Bhonn Tionsclaíoch agus Teicneolaíoch na Cosanta Eorpaí; — comhlíontar an ceanglas a leagtar amach in Airteagal 3(f), mar go bhfuil comhaontú um shlándáil faisnéise idir an tAontas agus Ceanada (4) i bhfeidhm ón 1 Meitheamh 2018; — níl feidhm ag an gcoinníoll a leagtar amach in Airteagal 3(g) sa chás seo, ós rud é nach gcuirtear tionscadal “Soghluaisteacht Mhíleata” PESCO chun feidhme le tacaíocht ón nGníomhaireacht Eorpach um Chosaint agus níl gá, dá bhrí sin, le socrú riaracháin, ar ghabh éifeacht leis, leis an nGníomhaireacht sin; — a mhéid a bhaineann leis na coinníollacha a leagtar amach in Airteagal 3(h), tá gealltanas tugtha ag Ceanada go bhféachfar le socrú riaracháin a bhaineann go sonrach leis an tionscadal a thabhairt i gcrích mar aon le haon doiciméadacht tionscadail eile is gá i gcomhréir le Cinntí (CBES) 2017/2315 agus (CBES) 2018/909 ón gComhairle (5).